FI Euroopan unionin virallinen lehti C 296/16

Ilmoitus 1. kesäkuuta 2017 annetusta tuomiosta asiassa T-442/12, joka liittyy lopullisen polkumyyntitullin käyttöön ottamisesta Kiinan kansantasavallasta peräisin olevan viinihapon tuonnissa annetun täytäntöönpanoasetuksen (EU) N:o 349/2012 muuttamisesta annettuun neuvoston täytäntöönpanoasetukseen (EU) N:o 626/2012

(2017/C 296/04)

Tuomio

Unionin yleinen tuomioistuin, jäljempänä ’yleinen tuomioistuin’, kumosi asiassa T-442/12 Changmao Biochemical Engineering Co Ltd v. neuvosto (1)1. kesäkuuta 2017 antamassaan tuomiossa, jäljempänä ’tuomio’, lopullisen polkumyyntitullin käyttöön ottamisesta Kiinan kansantasavallasta peräisin olevan viinihapon tuonnissa annetun täytäntöönpanoasetuksen (EU) N:o 349/2012 muuttamisesta 26. kesäkuuta 2012 annetun neuvoston täytäntöönpanoasetuksen (EU) N:o 626/2012 (2), jäljempänä ’täytäntöönpanoasetus’, siltä osin kuin sitä sovelletaan kiinalaiseen vientiä harjoittavaan tuottajaan Changmao Biochemical Engineering Co Ltd., jäljempänä ’asianomainen vientiä harjoittava tuottaja’.

Yleinen tuomioistuin päätti, että asianomaisen vientiä harjoittavan tuottajan puolustautumisoikeuksia rikottiin hylkäämällä sen pyyntö saada tietoja, jotka liittyvät DL-viinihapon ja L+-viinihapon hintojen eroon normaaliarvoa koskevissa laskelmissa, ilman, että pyynnöstä kieltäytymistä olisi perusteltu pätevällä syyllä ajoissa. Yleinen tuomioistuin katsoi, että ei ole poissuljettua, että tutkimuksen tulos olisi saattanut olla erilainen, jos pyyntö olisi hyväksytty.

Seuraukset

Euroopan unionin toiminnasta tehdyn sopimuksen 266 artiklan mukaan unionin toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet.

Jotta voidaan noudattaa toimenpiteen kumoamista koskevaa tuomiota ja panna tuomio täytäntöön kokonaisuudessaan, toimenpiteen korvaamiseen tähtäävää menettelyä voidaan näitä tarvittavia toimenpiteitä toteutettaessa jatkaa juuri siitä ajankohdasta, jolloin lainvastaisuus tapahtui (3).

Komissio voi 1. kesäkuuta 2017 annettua yleisen tuomioistuimen tuomiota täytäntöön pannessaan korjata ne menettelyn näkökohdat, jotka johtivat kumoamiseen, mutta jättää ennalleen sen ne osat, joihin tuomio ei vaikuta (4).

Täytäntöönpanoasetuksen kumoaminen johtui siitä, että puolustautumisoikeuksia ei noudatettu yhdessä täytäntöönpanoasetuksen taustalla olevassa hallinnollisessa menettelyssä; kyseessä on tiettyjen tietojen paljastaminen vientiä harjoittavalle tuottajalle normaaliarvon laskemisen yhteydessä.

Asianomaisen vientiä harjoittavan tuottajan pyyntöä, joka koski DL-viinihapon ja L+-viinihapon hintojen eroon liittyvien tietojen paljastamista normaaliarvoa koskevissa laskelmissa, olisi tarkasteltava uudelleen asian erityisten olosuhteiden valossa.

Ne täytäntöönpanoasetuksen päätelmät, joita ei riitautettu tai jotka riitautettiin mutta joita koskeva valitus hylättiin yleisen tuomioistuimen tuomiossa tai joita yleinen tuomioistuin ei tarkastellut ja jotka eivät tämän vuoksi johtaneet täytäntöönpanoasetuksen kumoamiseen, pysyvät voimassa.

Menettelyn aloittaminen uudelleen

Edellä esitetty huomioon ottaen komissio on päättänyt aloittaa uudelleen Kiinasta peräisin olevan viinihapon tuontia koskevan polkumyyntitutkimuksen, joka johti asetuksen (EU) N:o 626/2012 hyväksymiseen, siltä osin kuin se koskee asianomaista vientiä harjoittavaa tuottajaa ja siitä ajankohdasta, jolloin lainvastaisuus ilmeni.

Uudelleen aloittaminen rajoittuu vain yleisen tuomioistuimen tuomion täytäntöönpanoon Changmao Biochemical Engineering Co Ltd:n osalta. Uudelleen aloittaminen ei vaikuta muihin tutkimuksiin. Huhtikuun 16 päivänä 2012 annettua neuvoston täytäntöönpanoasetusta (EU) N:o 349/2012 lopullisen polkumyyntitullin käyttöön ottamisesta Kiinan kansantasavallasta peräisin olevan viinihapon tuonnissa toimenpiteiden voimassaolon päättymistä koskevan tarkastelun jälkeen (5) sovelletaan siis edelleen asianomaiseen vientiä harjoittavaan tuottajaan.

Asianomaisille osapuolille ilmoitetaan tästä tarkastelusta julkaisemalla tämä ilmoitus Euroopan unionin virallisessa lehdessä.

Kirjalliset huomautukset

Asianomaisia osapuolia ja erityisesti asianomaista vientiä harjoittavaa tuottajaa ja unionin tuotannonalaa pyydetään esittämään näkökantansa, toimittamaan tietoja ja esittämään asiaa tukevaa näyttöä tutkimuksen uudelleen aloittamiseen liittyvistä seikoista. Nämä tiedot ja asiaa tukeva näyttö on toimitettava komissiolle 20 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

Mahdollisuus tulla tutkimusta suorittavien komission yksiköiden kuulemaksi

Asianomainen vientiä harjoittava tuottaja ja unionin tuotannonala voivat pyytää kuulemista tutkimuksesta vastaavien komission yksikköjen kanssa. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen uudelleen aloittamiseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Kirjallisia huomautuksia ja kirjeenvaihtoa koskevat ohjeet

Kaupan suojatoimiin liittyvien tutkimusten yhteydessä komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella a) komissio voi käyttää tietoja tässä kaupan suojatoimiin liittyvässä menettelyssä ja b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

Kaikki asianomaisten osapuolten luottamuksellisina toimittamat kirjalliset huomautukset ja kirjeenvaihto on varustettava merkinnällä ”Limited” (6).

Asianomaisten osapuolten, jotka toimittavat luottamuksellisia tietoja, on toimitettava niistä polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8. kesäkuuta 2016 annetun Euroopan parlamentin ja neuvoston asetuksen (EU) 2016/1036 (7), jäljempänä ’perusasetus’, 19 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaisia, jotta luottamuksellisen tiedon sisällöstä olisi saatavissa riittävä käsitys.

Jos asianomainen osapuoli ei liitä toimittamiinsa luottamuksellisiin tietoihin ei-luottamuksellista yhteenvetoa, jonka muoto ja laatu vastaavat vaatimuksia, kyseiset luottamukselliset tiedot voidaan jättää huomiotta.

Asianomaisten osapuolten on esitettävä kaikki huomautuksensa ja pyyntönsä sähköpostitse, skannatut valtakirjat ja todistukset mukaan luettuina. Käyttämällä sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”Correspondence with the European Commission in Trade Defence Cases” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin.

Kun yhteystiedot on toimitettu, komissio on yhteydessä asianomaisiin osapuoliin ainoastaan sähköpostitse, jolleivät nämä nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä.

Lisäsäännöt ja -tiedot komission kanssa käytävästä kirjeenvaihdosta, mukaan lukien sähköpostitse toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate General for Trade Directorate H Office: CHAR 04/039 1049 Bruxelles/Brussel BELGIQUE/BELGIË Sähköposti: TRADE-AD-R529A-TARTARIC-ACID@EC.EUROPA.EU

Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, päätelmät, jotka voivat olla myönteisiä tai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

Sitä, että vastausta ei anneta tietokoneitse, ei katsota yhteistyöstä kieltäytymiseksi, kunhan asianomainen osapuoli osoittaa, että vastauksen esittäminen vaaditussa muodossa aiheuttaisi kohtuutonta ylimääräistä vaivannäköä tai kohtuuttomia lisäkustannuksia. Asianomaisen osapuolen tulisi ottaa välittömästi yhteyttä komissioon.

Kuulemismenettelystä vastaava neuvonantaja

Asianomainen vientiä harjoittava tuottaja ja unionin tuotannonala voivat ottaa yhteyttä kauppaan liittyvissä menettelyissä kuulemisesta vastaavaan neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa yhteydenpidossa osapuolten kanssa.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä muun muassa tuomion täytäntöönpanoa koskevissa kysymyksissä.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla: http://ec.europa.eu/trade/trade-policy-and-you/contacts/hearing-officer/

Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (8) mukaisesti.

Tiedottaminen tulliviranomaisille

Ne polkumyyntitullit, jotka on maksettu täytäntöönpanoasetuksen (EU) N:o 626/2012 nojalla sellaisen Kiinasta peräisin olevan ja yrityksen Changmao Biochemical Engineering Co Ltd (Taric-lisäkoodi A688) tuottaman viinihapon, joka luokitellaan tällä hetkellä CN-koodiin ex 2918 12 00 (Taric-koodi 2918120090), tuonnista, ja jotka ylittävät samasta tuonnista annetulla täytäntöönpanoasetuksella (EU) N:o 349/2012 käyttöön otetut polkumyyntitullit, olisi palautettava tai peruutettava. Palauttamista tai peruuttamista on pyydettävä kansallisilta tulliviranomaisilta sovellettavan tullilainsäädännön mukaisesti.

Tietojen ilmoittaminen

Asianomaiselle vientiä harjoittavalle tuottajalle ja unionin tuotannonalalle ilmoitetaan niistä olennaisista tosiseikoista ja huomioista, joiden perusteella tuomio aiotaan panna täytäntöön, ja niille annetaan mahdollisuus esittää huomautuksia.

(1) Yleisen tuomioistuimen tuomio 1.6.2017, Changmao Biochemical Engineering v. neuvosto, T-442/12, ECLI:EU:T:2017:372.

(2) EUVL L 182, 13.7.2012, s. 1.

(3) Unionin tuomioistuimen tuomiot 3.10.2000, Industrie des poudres sphériques v. neuvosto, C-458/98 P, EU:C:2000:531, 80–85 kohta, sekä 28.1.2016, CM Eurologistik, C-283/14 ja C-284/14, EU:C:2016:57, 48–55 kohta.

(4) Unionin tuomioistuimen tuomio 14.6.2016, komissio v. McBride, C-361/14 P, ECLI:EU:C:2016:434, 56 kohta; ks. myös polkumyynnin alalla unionin tuomioistuimen tuomio 3.10.2000, Industrie des poudres sphériques v. neuvosto, asia C-458/98 P, EU:C:2000:531, 84 kohta.

(5) EUVL L 110, 24.4.2012, s. 3.

(6) ”Limited”-merkinnällä varustettu asiakirja on polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8. kesäkuuta 2016 annetussa Euroopan parlamentin ja neuvoston asetuksessa (EU) 2016/1036 (EUVL L 176, 30.6.2016, s. 21) ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(7) EUVL L 176, 30.6.2016, s. 21.

(8) EYVL L 8, 12.1.2001, s. 1.